SKRIFTLIG FORESPØRGSEL E-2276/02

af Kathleen Van Brempt (PSE) til Kommissionen

(24. juli 2002)

Om: Europæisk trafikkontrol

TISPOL, det europæiske trafikpolitinet, meddelte, at der ved udgangen af 2001 ville blive iværksat omfattende trafikkontrol i alle 15 EU-lande. De belgiske medier berettede om de mest omfattende trafikkontrolforanstaltninger i Europas historie. Kontrollen skulle finde sted i 9 dage i 2002 og dette samtidig i hele EU. Disse kontrolforanstaltninger koncentrerede sig navnlig om alkoholmisbrug, fragt- og bustransport. Kommissionen erklærede, at den ville benytte resultaterne af trafikkontrollen som grundlag for nye europæiske trafiklove. Ligeledes ville Kommissionen afholde 40 % af finansieringen af kontrolforanstaltningerne.

Kan Kommissionen give mig yderligere oplysninger om resultaterne af denne TISPOL-aktion? Hvor mange mennesker er blevet kontrolleret og har fået bøder? Hvad er udgifterne til denne kontrol?

Hvad gør Kommissionen med resultaterne? Hvilke forslag til trafiklove agter Kommissionen at fremsætte, efter at resultaterne af de europæiske resultater foreligger?

Svar afgivet på Kommissionens vegne af Loyola de Palacio

(24. september 2002)

Formålet med Tispol, det europæiske trafikpolitinet, er på europæisk plan at samordne forskellige nationale færdselshåndhævelsesforanstaltninger. Disse foranstaltninger fokuserede i år 2000 og 2001 på kontrol af alkoholmisbrug og kontrol med lastbiler. I henhold til de oplysninger, Kommissionen har modtaget fra Tispol blev over 600 000 chauffører standset og kontrolleret under flere alkoholforanstaltninger, der blev afholdt i 12 europæiske lande(1). Alkoholkontrollen fandt sted på 16 050 forskellige steder tværs over Europa, omfattede 30 706 politibetjente og 8 233 førere fik forbud mod fortsat at føre bil, og 1 790 kørekort blev tilbagekaldt. I de samme år koordinerede Tispol også fire foranstaltninger, som blev kaldt European Operation Mermaid (europæisk havfrueoperation) som var rettet mod færdselskriminalitet og færdselsovertrædelser foretaget af kommercielle lastbiler; under disse foranstaltninger er over 100 000 lastbiler blevet standset og kontrolleret, og man har opdaget i alt 39 000 overtrædelser. 13 309 af disse køretøjer blev kontrolleret for farlige forhold; 1 852 var så farlige, at de blev forbudt videre kørsel; 11 458 overtrædelser vedrørende fartskrivere og køretid blev også opdaget.

Tispol har rent faktisk planlagt lignende samordnede håndhævelsesforanstaltninger for tidsrummet medio 2002 til medio 2003. Man har planlagt tre europaomfattende, samordnede alkoholrelaterede håndhævelsesdage, hvor ca. 600 000 yderligere førere kontrolleres i mindst 12 lande samt tre yderligere europaomfattende, samordnede håndhævelsesdage, hvor kommercielle køretøjer undersøges, idet ca. 65 000 køretøjer, chaufførerne og papirerne undersøges yderligere, endvidere tre europaomfattende, koordinerede håndhævelsesdage, hvor busser undersøges, idet 65 000 køretøjer, chauffører og papirer undersøges mere indgående.

Kommissionen har ydet finansiel støtte i 2000-2001, hovedsagelig for at understøtte oprettelse af organisationen Tispol. Endnu en kontrakt blev indgået ved udgangen af juli 2002 med henblik på at give Tispol bistand på EUR 800 000 som tilskud til de administrative omkostninger forbundet med samordning på EU-niveau af disse samordnede nationale håndhævelsesforanstaltninger og omkostningerne ved udbredelse af bedste praksis inden for håndhævelse. Disse aktiviteter kommer i høj grad til at bidrag til bedre færdselssikkerhed i Unionen.

Da denne kontrol udføres i forbindelse med normale politihåndhævelsesaktiviteter, må alle oplysninger om kontrollens omkostninger som sådan indhentes hos politimyndighederne i de deltagende medlemsstater.

Håndhævelsestallene forekommer imponerende, men deres antal er stadig meget lavt sammenlignet med de faktiske trafikstrømme. Kommissionen er for øjeblikket i færd med at udarbejde forslag om foranstaltninger til at forbedre håndhævelse af færdselssikkerheden på EU-niveau som meddelt i Kommissionens hvidbog om europæisk transportpolitik frem til 2010: De svære valg(2). Der vil blive taget hensyn til resultaterne af Tispol's håndhævelsesforanstaltninger i dette arbejde.

(1) Dvs. Belgien, Tyskland, Grækenland, Spanien, Irland, Italien, Nederlandene, Finland, Det Forenede Kongerige, Norge, Slovenien og Schweiz.

(2) KOM(2001) 370 endelig udg.